Cumpărături în Elveția la prețuri "de România". Tot mai mulți cetățeni se plâng de scumpirile, din ultima vreme, la alimente, servicii, băuturi și tutun. Deși salariul minim a crescut pentru români, iar coaliția de guvernare promite noi majorări, măsurile aplicate nu i-au ajutat prea mult pe oameni.
România continuă să fie printre ultimele locuri atunci când vorbim de nivelul salariilor minime din statele Europei. În acest context, o româncă a hotărât să arate ce prețuri sunt într-un supermarket din Elveția, într-un videoclip postat pe Tik Tok.
Deși este una dintre cele mai bogate țări din lume, aflăm că prețurile la produsele alimentare sunt apropiate de cele din România. În anumite cazuri sunt chiar mai ieftine decât cele pe care le găsim la rafturile magazinelor din țara noastră.
De altfel, femeia care a prezentat situația, spune că ea locuiește în Germania. Însă, de foarte multe ori preferă să vină la cumpărături în Elveția, având în vedere calitatea produselor, dar și prețul accesibil al acestora.
Românca spune că un lapte bio poate fi cumpărat cu mai puțin de 2 franci. Totodată, pot fi găsite promoții, un exemplu fiind dat chiar în filmulețul postat de ea: 10 kilograme de zahăr la 9 franci.
"Nu-i o țară ieftină, dar cred că se compensează. Desigur, prețurile sau mai mari decât în Germania. Dar și salariul minim brut este în jur de 24 de franci pe ora.
Un lapte Bio, 1.95 franci, 10 ouă bio, 7.95 franci. Iaurturi marca proprie, 0.60, untul care nouă ne place foarte mult, pentru 200 de grame, 3.6 franci. Un kg din această cafea e aproape 17 franci. Un kg de cafea marca proprie, 6 franci. La carnea de vită prețurile încep de la 33 de franci", spune românca.
De asemenea, femeia spune că prețul pentru un kilogram de pui, în supermarketul din Elveția, pornește de la 7,35 franci și poate ajunge până la 20 de franci. Însă, calitatea este foarte bună, așa cum susține românca.
Așa cum era de așteptat, videoclipul a stârnit sute de reacții din partea internauților. Mulți au concluzionat că prețurile sunt aceleași sau poate chiar mai mici decât în România. Însă, salariile cetățenilor sunt foarte diferite.
"Mai ieftin decât în țară, iar la ei salariul e peste 2.500 de euro"/ "Deci e adevărat că România are prețuri de Elveția"/ "Sunt prețuri chiar ok în comparație cu salariile de acolo.", sunt doar câteva dintre comentariile lăsate de români.